עצת נפש

עצת נפש היא עמותה ישראלית שמטרתה, כעולה מפרסומיה, סיוע ב"סוגיות של תקיפה מינית, התמכרות לפייסבוק ולאינטרנט, נטיות הפוכות (הומוסקסואליות), אובססיות ודחפים מיניים והתמכרותיים". עיקר פעילותה עם גברים הנמשכים לגברים, ומטרתה לסייע לגברים אלה הפונים אליה לשנות את נטייתם המינית לגמרי או לפחות לסייע לגברים אלה לשפר את התמודדותם עם קשיים תפקודיים העשויים לנבוע מנטייתם.
הארגון הוקם בשנת 2001, ואנשיו מסתייעים באנשי מקצוע, חלקם מתחום בריאות הנפש.

תחומי עיסוק עיקריים

עיסוקו העיקרי של הארגון הוא סיוע לגברים הומוסקסואלים המבקשים זאת, שרבים מהם דתיים ומתמודדים עם איסור משכב זכר, לשנות את נטייתם המינית. בנוסף, כאמור, מספק הארגון ייעוץ ותמיכה למעוניינים להימנע מאוננות ("שמירת הברית" בלשון הארגון), מצריכת פורנוגרפיה, משירותי זנות, מהתמכרות למין או לאינטרנט, ולסובלים מטראומה בעקבות תקיפה מינית.
הארגון מפעיל קו תמיכה טלפוני ואתר אינטרנט, ועורך השתלמויות כנסים והרצאות לאנשי חינוך ומקצועות בריאות הנפש.

הומוסקסואליות

הארגון מדריך נגד התמודדות עם הנטייה ההומוסקסואלית באמצעות הכחשה או הדחקה, בנימוק שנטייה מינית אינה רצונית, והכנעה זמנית של התשוקה המינית לא תמנע את המשך התפתחות הרגשות שהולידו אותה. הארגון גם מתנגד לבושה בנטייה, שלפיו מובילה לבדידות, יאוש ותחושת נחיתות, מקשה על סיפוק הצורך בקרבה רגשית לגברים אחרים ודווקא מעודדת את המשיכה האירוטית כלפיהם. והארגון מתנגד לטיפולי המרה המיועדים לכפות באופן חיצוני משיכה הטרוסקסואלית על המטופל, בנימוק ששורש הבעיה אינו ביחס לנשים, אלא הזהות העצמית היא שטעונה בירור, שדווקא מחייב בילוי ומגע קרוב עם גברים (הטרוסקסואלים) אחרים. הארגון מצהיר שמתוך ניסיונו המצטבר השיטה המוצלחת ביותר להתמודדות עם הומוסקסואליות, מבחינת התוצאות בפועל, היא טיפול המשלב בתוכו את התרפיה הרפראטיבית. הארגון מציע סדנאות: "סדנת המסע אל עצמך" ו"סדנת מעגלים", שהן מעין סוג של טיפול קבוצתי. בנוסף לכך, הוא מפנה למטפלים חיצוניים המומלצים על ידי הארגון.
לדברי אנשי הארגון, חלק מהפונים אליהם מצליחים לשנות את נטייתם המינית, ושאר הפונים עוברים תהליך של שינוי משמעותי המסייע להם בהתמודדות, גם אם אינם מגיעים לפתרון מלא. הארגון מציג עדויות של הומוסקסואלים, לפיהן הצליחו לשנות את נטייתם המינית בעזרת הארגון, או לכל הפחות להפחיתה ולשפר את תחושתם לגביה.

פולמוס סביב טיפולי המרה וסביב פעילות העמותה

ארגונים של פסיכולוגים ופסיכיאטרים בארצות הברית ובאירופה מתנגדים לטיפולי המרה בטענה שלא הוכחו כיעילים וכי הם משדרים שלילה כלפי נטייתו המינית של המטופל ושל הומוסקסואלים אחרים. לצד המדווחים על כישלון בתרפיה ואף על דיכאון בעקבותיה, ישנם מטופלים המדווחים על שביעות רצון מתוצאות הטיפול. בישראל, בשנת 2011 פרסמה הסתדרות הפסיכולוגים בישראל נייר עמדה בנושא, לפיו הבסיס המקצועי והעדויות האמפיריות להצלחתם של טיפולי המרה הוא קלוש למדי ועל המטפל להימנע מלשמש שליח של קבוצה המבקשת למנוע מהמטופל לחיות בדרך ההולמת את נטייתו. עם זאת, פסיכולוג המקבל מטופל החש מרצונו החופשי שנטייתו או התנהגותו המינית ההומוסקסואלית עומדות בסתירה לאמונתו הדתית, או עלולות לגרום לניתוקו מסביבתו החברתית או התרבותית, חייב לכבד את ערכיו ואמונתו של המטופל ולנסות לעזור לו בהתאם.
בשנת 2014 החליטו איגוד העובדים הסוציאליים ומשרד הבריאות לאמץ נייר עמדה זה.
לפי העמותה, הפסיכולוגים אליהם הם מפנים דיווחו על שיעור הצלחה של כ-80%.
הארגון זכה לתמיכה, בין היתר של רבנים מחוגים שונים ופסיכיאטרים. לדוגמה, ד"ר ז'אק אייזנברג, מנהל מרפאה לבריאות הנפש של בית חולים הרצוג, ראיין בחורים שעברו טיפול ממושך דרך "עצת נפש", והעידו שהנטיות ההומוסקסואליות שהיו להם, הפכו לנחלת העבר, ושבאף רגע לא הרגישו שהפעילו עליהם לחץ פסיכולוגי או גישה שיפוטית. מאידך, אישים אחרים, ובהם להט"ב יהודים דתיים כגון רון יוסף, ראש ארגון הו"ד, מתח ביקורת על הארגון ועל גישתו להומוסקסואליות.
סרטו התיעודי של אורי רווח "מצעד האהבה", ששודר ביוני 2008, הציג את הארגון ואת פעילותו בעיקר באמצעות ראיונות עם תומכי הארגון ועם צעירים שסיפרו על המוטיבציה שהייתה להם לפנות לסדנאות הארגון ועל התהליך שעברו, והביעו שביעות רצון מתוצאותיהם. לאחר הסרט שודר דיון בנושא פעילות הארגון, בהשתתפות רב, לסבית מארגון בת קול, ופסיכולוג קליני. מאידך, בתוכנית "עובדה" ששודרה באפריל 2009, הוצגו ראיונות עם צעירים שהביעו אכזבה מהסדנאות, וטענות נגד הפעלתן, לכאורה ללא פיקוח טיפולי מתאים, ונגד התנהלות הארגון בכלל.
באוקטובר 2014 אמרה ימימה גולדברג, הפסיכולוגית הראשית של משרד הבריאות, שרשימת המטפלים המומלצים של העמותה נמצאת בידי המשרד, ולא כולם פסיכולוגים רשומים. בחודש מרץ 2015, התפרסם תחקיר על העמותה, שבו נטען שהתחקירן הופנה לטיפול אצל מטפל שאינו פסיכולוג או בעל תעודה מוכרת של אחד ממקצועות בריאות הנפש האחרים.
בשנת 2019 הורשע ראובן ישראל וולצ'ר, שהיה מטפל מומלץ מטעם הארגון ועד 2008 כיהן כיושב ראשו וכחבר ועד עד 2014, במעשים מגונים, שביצע בשניים ממטופליו בהסכמה שהושגה תוך העמדת פנים שמדובר בחלק מהטיפול.